
הכנסת העשרים
מושב שני
<פרוטוקול מס' 224>
מישיבת ועדת הכספים
יום רביעי, י"ח בטבת התשע"ו (30 בדצמבר 2015), שעה 10:45
<סדר היום:>
<שינויים בתקציב לשנת 2015>
נכחו:

<חברי הוועדה:> 
משה גפני – היו"ר
נאוה בוקר

באסל גטאס

יצחק וקנין

מכלוף מיקי זוהר

אחמד טיבי

מיקי לוי

אראל מרגלית

בצלאל סמוטריץ'

רחל עזריה

נורית קורן

חברי הכנסת:
מיכל בירן

זאב בנימין בגין
יעל כהן פארן

עיסאווי פריג'

סתיו שפיר

<מוזמנים:> 
	סיון להבי
	–
	משרד הפנים

	ניר אמסל
	–
	משרד האוצר


<ייעוץ משפטי:>
שגית אפיק
שלומית ארליך
<מנהלת הוועדה:>
טמיר כהן
<קצרנית פרלמנטרית:>
אושרה עצידה
<שינויים בתקציב לשנת 2015>
<היו"ר משה גפני:>
שינויים בתקציב לשנת 2015 - אני ביקשתי ממנהל הוועדה להביא ראשון את הנושא של המגזר הערבי כי אתם רוצים להיות בזה ואתם תוכלו להצביע. בבקשה.

<טמיר כהן:>
אנחנו מדברים על פניות 154 עד 160. זה בסט הראשון בעמוד 5. 

<היו"ר משה גפני:>
זה הוסבר, הוסבר. הפניה הזאת כוללת 106,761 מיליון שקל עבור הרשויות המקומיות במגזר הערבי והבדווי ועוד סעיפים נוספים שהוסברו אתמול ושכוללים עוד כספים למגזר הערבי והדרוזי והצ'רקסי.

<קריאה:>
ללא החרדי.

<אחמד טיבי (הרשימה המשותפת):>
106 מיליון שקל רשויות מקומיות ערביות.

<בצלאל סמוטריץ (הבית היהודי):>
אם תצעק את זה עוד פעם אני - - -

<רחל עזריה (כולנו):>
צריך לומר כל הכבוד לשר האוצר.  נכון, טיבי?

<היו"ר משה גפני:>
מה שלא הוצבע אתמול, עכשיו אנחנו הולכים להצביע על זה. אני מבקש את הסיוע שלכם בהצבעה.

מי בעד הפניות ירים את ידו? מי נגד? מי נמנע?

הצבעה
בעד הפניות –  פה אחד
פניות מס' 154 עד 160 - 106,761 מיליון שקל עבור הרשויות המקומיות במגזר הערבי והבדווי ועוד סעיפים נוספים שהוסברו אתמול ושכוללים עוד כספים למגזר הערבי והדרוזי והצ'רקסי, אושרו.
<היו"ר משה גפני:>
אושר פה אחד. אני מודה לכם, כל הכבוד.

<אחמד טיבי (הרשימה המשותפת):>
אבל איפה הגיבורה שמנעה את ההצבעה אתמול?
<בצלאל סמוטריץ (הבית היהודי):>
גפני, איפה טיבי? עכשיו אתם מצביעים בעד יהודה ושומרון גם. תהיו בני אדם. קצת הגינות תגלו מידי פעם, אתה יודע. 

<היו"ר משה גפני:>
רבותי, אני מבקש שקט. אין לנו הרבה זמן.

<מיקי לוי (יש עתיד):>
אנחנו - רביזיות על הכול, טמיר. חוץ מהם.
<היו"ר משה גפני:>
לא לדבר באמצע הצבעה.

<זאב בנימין בגין (הליכוד):>
לא הבנתי. רביזיה גם על הראשונה?

<מיקי לוי (יש עתיד):>
לא, לא. הראשונה עברה ברוב קולות והצבענו בעד.

<היו"ר משה גפני:>
פניה 12 עד 14 בעמוד 1 בחוברת הראשונה – משרד ראש הממשלה. הוסבר אתמול. מי בעד אישור הפניות ירים את ידו?

הצבעה
בעד הפניות – רוב
נגד – מיעוט
פניות מס' 12  עד 14 – משרד ראש הממשלה, אושרו.

<היו"ר משה גפני:>
תודה רבה. הפניות אושרו.

יש בקשה של חבר הכנסת  מיקי לוי לרביזיה.

מספר פניה לוועדה 154 עד 160.  זה היה, זה מה שהצבענו. על זה אין רביזיה.

אנחנו עוברים את הפניה שהיתה קודם, לפי הסדר - 172.

<מיקי לוי (יש עתיד):>
171 - אני יכול להיות הסגן שלך כבר. אני כל הזמן שומר שלא תעשה טעויות.

<היו"ר משה גפני:>
זה במסגרת המשכורת שלך כחבר כנסת.

בעמוד 25 – אני פשוט הולך לפי הסדר. אני דילגתי על זה. בעמוד 25 יש פניה של משרד הבריאות שהוסברה אתמול, מספר פניה לוועדה 171. 

מי בעד אישור הפניה ירים את ידו? מי נגד?
הצבעה
בעד הפניה – רוב 

נגד – 5
פניה מס' 171 – משרד הבריאות, אושרה.

<היו"ר משה גפני:>
הפניה אושרה.

<מיכל בירן (המחנה הציוני):>
כמובן - - - לפרוצדורה, לא לתקציב - - -

<מיקי לוי (יש עתיד):>
לא, גם כל הפניה לא הוסברה.

<עיסאווי פריג' (מרצ):>
למה אתה לא פותח את זה לדיון עכשיו? גפני, אומרים שלא הוסברה.

<היו"ר משה גפני:>
הוסברה, הוסברה. יש אחת שלא הוסברה.

<עיסאווי פריג' (מרצ):>
אני לא שלם להצביע נגד הבריאות.

<היו"ר משה גפני:>
הוסבר אתמול.

<עיסאווי פריג' (מרצ):>
אומרים שלא.

<היו"ר משה גפני:>
אחד לא הוסבר. הוא יצטרך להיות מוסבר. לא אצביע ללא הסבר.

<עיסאווי פריג' (מרצ):>
אני לא מרגיש טוב להצביע נגד הבריאות. השיטה שלו – רוצה לעשות את כולנו חולים. זה לא טוב. 

<היו"ר משה גפני:>
הפניה שעליה הצבענו מדברת על פיתוח בתי חולים. אתמול זה הוסבר באריכות בבתי חולים של קופת חולים כללית, מבנה של בריאות האישה בנהריה וכו'. זה הוסבר אתמול.
<עיסאווי פריג' (מרצ):>
אז למה מיקי אומר שלא הוסבר?

<מיקי לוי (יש עתיד):>
עזוב. הביאו, למשל, בריאות הנפש ב - - -

<היו"ר משה גפני:>
כן, זה נכון. יש לו טענות - - -, זה לא קשור לזה.  על-פי החוק זה אפשרי.
<עיסאווי פריג' (מרצ):>
אז בוא תפצל את ההעברה.

<מיקי לוי (יש עתיד):>
עיסאווי, אתה רואה חשבון. כמה עבר לבתי חולים נצרתיים?

<עיסאווי פריג' (מרצ):>
זה לא העניין.

<היו"ר משה גפני:>
עיסאווי פריג', אתה רוצה להקשיב לי?
<עיסאווי פריג' (מרצ):>
אני עליך סומך בארבע עיניים.

<היו"ר משה גפני:>
אני הולך להגיד לך בדיוק את הבעיות. הבעיה היא שיש פה שלוש העברות כששלושתן של משרד הבריאות. באחת יש הפחתה בבריאות הנפש ובאחת יש העלאה. זה דבר שעד היום היה כל הזמן. אמרתי לאנשי משרד האוצר: אני לא אסכים לדבר הזה. אני רוצה שב-2016 - - -. הם יכולים על-פי החוק לעשות את זה, זה דבר נורא. זה מבלבל את הכול. מיקי לוי טען את זה אתמול, זו טענה נכונה. זה היה בקדנציה הקודמת, זה היה לפני שתי קדנציות. זה כל הזמן כך. אמרתי להם: אתם תצטרכו להיכנס למשטר אחר בעניין של ההעברות. אני לא יכול למנוע את ההעברה הזו.
<עיסאווי פריג' (מרצ):>
אין בעיה, קיבלתי. אז ההעברה הבאה של משרד הבריאות שתהיה לכאן, לא תהיה לפי אותה מתכונת.

<היו"ר משה גפני:>
נכון.

<עיסאווי פריג' (מרצ):>
אתה מתחייב.

<היו"ר משה גפני:>
אני לא מתחייב לשום דבר. עיסאווי, אני לא מתחייב. מה זה "מתחייב"?

<עיסאווי פריג' (מרצ):>
אתה אמרת שזה לא בסדר, אתה מתריע על ליקוי.

<היו"ר משה גפני:>
אבל אני אומר את זה ביוזמתי כל הזמן. הבנתי, אני כבר אמרתי את זה מיליון פעם. תבחן אותי.

<עיסאווי פריג' (מרצ):>
זה לא נוח לי להצביע - - -

<באסל גטאס (הרשימה המשותפת):>
אתמול היתה פניה 175 עד 168, לא יודע, שכללה קיצוץ גם בתעסוקה וגם בעוד משהו – 121 מיליון. דיברנו על זה. האם אנחנו עומדים להצביע על זה היום? היתה פניה שכללה קיצוץ 66 מיליון שקל לתעסוקה ו-121 מיליון. האם נגיע לזה היום?

<היו"ר משה גפני:>
נגיע לזה ונצביע. 

<באסל גטאס (הרשימה המשותפת):>
אתה בעד שנצביע?

<היו"ר משה גפני:>
מה זה משנה מה שאני, אני אחליט עד אז. אתה שואל מה אני? אני שבוי באיזושהי - - -

<באסל גטאס (הרשימה המשותפת):>
אתה אמרת שתעמוד על זה שלא יהיה.

<קריאה:>
זה ההכשרות המקצועיות.

<היו"ר משה גפני:>
כן, דיברתי איתם. הם אומרים שזה לא ייפגע. דיברתי אתו בטלפון, אבל זה לא בסדר. דיברתי עם משרד הכלכלה תוך כדי הישיבה. הם אומרים שזה לא ייפגע, שזה רק הרשאה להתחייב. 

<באסל גטאס (הרשימה המשותפת):>
אבל הם לא הגיעו להסביר את זה.

<היו"ר משה גפני:>
הם לא היו צריכים להסביר, זו לא פניה שלהם.

172 עד 173 זה ניצולי השואה. זה היה אתמול. מי בעד אישור הפניות ירים את ידו? ניצולי השואה.

<סתיו שפיר (המחנה הציוני):>
רגע, אבל לא ניתנו על זה שום תשובות. 

<קריאה:>
אנחנו מדברים על הפרוצדורה, אנחנו לא נגד ניצולי השואה.

<היו"ר משה גפני:>
מי נגד? לא מדברים בשעת הצבעה. אני טעיתי. 
הצבעה
בעד הפניות – 9  

נגד – אין

פניות מס' 172 עד  173 – ניצולי השואה, אושרו.
<היו"ר משה גפני:>
תשעה בעד. מי נגד?
<מכלוף מיקי זוהר (הליכוד):>
תראה איזה לב טוב יש לאראל. הוא שמע ניצולי שואה הוא מיד הרים את היד. בלי להסס הוא הרים את היד. זה מראה שיש לו לב.

<אראל מרגלית (המחנה הציוני):>
זה עם ה-180,000 איש? לא הצבענו על זה שבוע שעבר?

<היו"ר משה גפני:>
לא, לא. זה משהו אחר. 

תשעה בעד. מי נגד ניצולי השואה?
<עיסאווי פריג' (מרצ):>
למה אתה אומר ניצולי השואה, תגיד את השם. זה לא פייר מצדך. זה כמו שאתה תגיד: סעיף מתנחלים - מי בעד ומי לא? מה זה קשור? למה אתה עושה את זה?

<היו"ר משה גפני:>
172 עד 173 אושר.

<טמיר כהן:>
מיקי, על זה גם רביזיה?

<מיקי לוי (יש עתיד):>
על הכול רביזיה. על הראשון לא.

<היו"ר משה גפני:>
174 – בתי חולים ממשלתיים, עמוד 31. אני הולך לפי הסדר. מי בעד אישור הפניה ירים את ידו?
<סתיו שפיר (המחנה הציוני):>
רגע, איזו פניה? סליחה, גפני. לא התקיים דיון על הפניה הזו. זה שחברי הקואליציה יושבים פה ופשוט מרימים את היד זה - - -

<היו"ר משה גפני:>
היה הסבר. היחיד שלא היה הסבר היה בסוף – ביטוח לאומי.

<סתיו שפיר (המחנה הציוני):>
לא, לא התקיים גם על הפניה הזו.

<היו"ר משה גפני:>
על הפניה הזו ודאי שהתקיים.

<סתיו שפיר (המחנה הציוני):>
הדיון שאנחנו קיימנו אתמול שישבנו מיקי אני ואתה?

<היו"ר משה גפני:>
כן, ודאי. 

<סתיו שפיר (המחנה הציוני):>
איפה ישבו חברי הקואליציה בדיון הזה? על מה - - -?
<בצלאל סמוטריץ (הבית היהודי):>
אנחנו הכנו את החומר קודם. מה את רוצה?

<סתיו שפיר (המחנה הציוני):>
יש פה קיצוצים מבתי חולים, זה בסדר? קראת? זה בסדר שמקצצים מבתי חולים? איפה קראת? קראת בפייסבוק שמקצצים בבתי חולים?
<היו"ר משה גפני:>
חברת הכנסת סתיו שפיר קוראת לחברי הוועדה - - - סתיו, סתיו.
174 – מי בעד אישור הפניה? 

<סתיו שפיר (המחנה הציוני):>
אתה לא חושב שראוי שנשאל שאלה אחת לבדוק למה מקצצים מבתי חולים? זה לא מצחיק בכלל. חבר קואליציה אחד, חוץ מגפני, לא ישב פה אתמול.
<קריאה:>
אנחנו קוראים את מה שיש לך לומר בפייסבוק, לא פה.

<היו"ר משה גפני:>
אני פונה בשם חברת הכנסת סתיו שפיר לכל חברי הוועדה שלא השתתפו בדיון לא להצביע.

<בצלאל סמוטריץ (הבית היהודי):>
אנחנו סומכים על גפני - - -
<מכלוף מיקי זוהר (הליכוד):>
לפנייך מקבלים את הפניות, מעורבים בהחלטות. אם אנחנו מסכימים זה בא לפה, אם אנחנו לא מסכימים לפה זה לא בא לפה. את מבינה? אנחנו מעודכנים הרבה לפנייך, אם את לא יודעת. אם אנחנו לא מסכימים פה למשהו, זה גם לא עובר – את יודעת. את רק צועקת, אנחנו מבצעים - - -
<סתיו שפיר (המחנה הציוני):>
על מה היתה הפניה? - - - שקרן.
<היו"ר משה גפני:>
פניה 174 - בתי החולים הממשלתיים, מי בעד ירים את ידו?

<עיסאווי פריג' (מרצ):>
למה לא אמרת מי הקבוצה הנהנית - שנבין?

<סתיו שפיר (המחנה הציוני):>
לא, מי הקבוצה שמקצצים לה. להוריד כסף לבתי חולים – זה בסדר מבחינת הקואליציה. יש בבתי חולים מלא - - -,  אין בכלל תורים, אין זיהומים. הכול עובד מצוין, הכול מעולה.
<היו"ר משה גפני:>
174 – בתי חולים ממשלתיים, מי בעד ירים את ידו? מי נגד?

הצבעה
בעד הפניה – רוב  

נגד – 5 

פניה מס' 174 – בתי חולים ממשלתיים, אושרה.
<היו"ר משה גפני:>
הפניה אושרה.

191 עד 192 – היו אמורים להביא תשובות על ההתיישבות הצעירה.
<עיסאווי פריג' (מרצ):>
מה זה ההתיישבות הצעירה?

<קריאה:>
אז הביאו את התשובות.

<סתיו שפיר (המחנה הציוני):>
לא, הם לא העבירו תשובות על ההתיישבות הצעירה, לא על מיקומים ולא על קריטריונים. רגע, הרפרנט של זה בכלל לא פה. גפני, אנחנו קיבלנו תשובות על ההתיישבות צעירה במענקים היום?

<היו"ר משה גפני:>
כן. טמיר אומר שהוא שלח לכולם.

<סתיו שפיר (המחנה הציוני):>
לא על זה. לא של משרד הפנים.

<היו"ר משה גפני:>
כן.

<סתיו שפיר (המחנה הציוני):>
קיבלנו לא על זה.

<טמיר כהן:>
קיבלנו הבוקר בדיוק בקשר לבקשה הזו לעניין ההתיישבות הצעירה.

<סתיו שפיר (המחנה הציוני):>
מתי קיבלנו את זה?

<טמיר כהן:>
אנחנו קיבלנו את זה הבוקר.

<סתיו שפיר (המחנה הציוני):>
היום בבוקר.

<היו"ר משה גפני:>
כן.

<טמיר כהן:>
נשאל אתמול.

<סתיו שפיר (המחנה הציוני):>
סליחה, אז אם זה הגיע היום בבוקר וזה נשאל אתמול – אני ניהלתי ועדה עד לרגע זה – אז בואו נקרא בבקשה את התשובות שהגיעו לוועדה. נוכל להבין מאיפה הכסף הזה עובר. תעבירו לנו.
<היו"ר משה גפני:>
בסדר, נצביע על זה עוד מעט. 
<בצלאל סמוטריץ (הבית היהודי):>
לא הבנתי. למה מדלגים על ההתיישבות ועל ההצבעה?

<היו"ר משה גפני:>
יש תשובות, אני רוצה - - - 

<בצלאל סמוטריץ (הבית היהודי):>
אז שיחלקו את זה.
<היו"ר משה גפני:>
היום נצביע.

<בצלאל סמוטריץ (הבית היהודי):>
לא, אני רוצה להצביע על זה עכשיו. אני לא מוכן היום. 

<עיסאווי פריג' (מרצ):>
תראה, הוא מאיים.  סמוטריץ,  אתה מאיים על הקואליציה? אתה נשמע מאיים. הוא מאיים עליך. גפני, 11:00.

<אראל מרגלית (המחנה הציוני):>
גפני, אני חושב שהגענו להארכה ונגמר הזמן.

<היו"ר משה גפני:>
יש לנו הארכה עד 11:15, ואנחנו נמשיך את הישיבה גם אחר הצהריים.

<עיסאווי פריג' (מרצ):>
מה זה? אתה מצפצף על החוק?

<בצלאל סמוטריץ (הבית היהודי):>
קיבל הארכה מיושב-ראש הכנסת. עיסאווי, אתה היית מוכן גם ב-11:30 את ההעברה לערבים לעשות. נכון, עיסאווי? זה גם ב-12:00 אפשר לעשות. 

<עיסאווי פריג' (מרצ):>
- - - אני איש אופוזיציה, אני איש מרצ - - -

<בצלאל סמוטריץ (הבית היהודי):>
אתה תישאר איש אופוזיציה לנצח.

<יצחק וקנין (ש"ס):>
עיסאווי, מעבירים פה העברות למגזר. מה, המתנחלים הם  - - - ? מגיע להם כמו שמגיע לך.

<עיסאווי פריג' (מרצ):>
מה זה קשור למגזר? לא על חשבוננו.

<יצחק וקנין (ש"ס):>
לא על חשבונך.

<עיסאווי פריג' (מרצ):>
על חשבון אזרחי מדינת ישראל - - - אל תתביישו להגיד את זה - - -
<נורית קורן (הליכוד):>
זה לא על חשבונכם. זה לא על חשבון אזרחי מדינת ישראל. די עם הפופוליזם הזה, מספיק. הם נמצאים במדינה. 
<היו"ר משה גפני:>
אני הולך לפי הסדר. אני חוזר לסוף החוברת הקודמת. 191 עד 192 יש העברה של 32 מיליון. זה בחוברת הראשונה שאמרתי שאולי נעביר את זה אולי לזה. מבקש ממני מיקי זוהר שנדון עכשיו. אתמול הוסברה ההעברה הזו והתגלו בה בעיות, לפחות בסעיף הזה של מענק התיישבות צעירה. למה התגלו בה בעיות? היו בעיות משפטיות. מיקי, אני צריך את ההקשבה שלך. אתה ביקשת שנדון על זה. היו בה בעיות מכיוון שהתברר שביהודה ושומרון המענק להתיישבות צעירה הולך רק למועצות אזוריות או ליישובים עירוניים שהם פחות מ-3,500 תושבים – הבנו.
<עיסאווי פריג' (מרצ):>
למאחזים, יענו.

<קריאה:>
- - - בכל הארץ.
<היו"ר משה גפני:>
הבנו, התיישבות ביהודה ושומרון. יש את הרשימה פה? את הרשימה הם הביאו?

<טמיר כהן:>
לא.

<היו"ר משה גפני:>
אבל ביקשתי רשימה.

<עיסאווי פריג' (מרצ):>
למה שיביאו לך? הם מצפצפים עליך.

<שגית אפיק:>
הם לא הביאו רשימה. אני גם לא בטוחה שהביאו קריטריונים.

<עיסאווי פריג' (מרצ):>
הכותרת - - - העברה בעייתית.

<היו"ר משה גפני:>
אתם רוצים? אני אצביע ולא נשאל כלום והכול בסדר. זה הכול, יש חוב להעביר את זה. אני אמרתי גם אתמול, אני אצביע בעד. 

<סתיו שפיר (המחנה הציוני):>
למה שתצביע בעד?

<היו"ר משה גפני:>
ככה, אני רוצה להצביע בעד.

<מיקי לוי (יש עתיד):>
זה הוציא ישובים חרדים שנמצאים ביהודה ושומרון.  איך אתה מצביע על זה? גפני, אתה מוציא ישובים חרדים ביהודה ושומרון, איך אתה מצביע על זה?

<היו"ר משה גפני:>
ואז שאלתי לגבי רמת הגולן. ברמת הגולן אין את הקריטריון הזה. זה מועצות, זה לא היישובים – לא משנה. ברמת הגולן באותו סעיף אין את הקריטריונים של מועצה אזורית ואין את הקריטריונים של ישוב עירוני פחות מ-3,500. שאלתי מה ההבדל בין רמת הגולן לבין יהודה ושומרון, ומישהו לחש לי באוזן שביהודה ושומרון יש גם ישובים חרדים אז צריך לעשות קריטריונים שהם יהיו בחוץ, וברמת הגולן אין ישובים חרדים אז לא צריך קריטריונים. אז הקריטריונים הם אחידים. טענתי שמבחינה משפטית יש בעיה. אמרתי שאני אצביע בעד.

<אראל מרגלית (המחנה הציוני):>
למה? איך אתה מצדיק את זה?

<מכלוף מיקי זוהר (הליכוד):>
אני שכנעתי אותו להצביע בעד.

<היו"ר משה גפני:>
לא, אני אמרתי אתמול שאצביע בעד. לא שכנעו. אם מבחינת משפטית העניין הזה בסדר אנחנו מצביעים.
<עיסאווי פריג' (מרצ):>
משפטית זה בסדר, כי אתם נתתם את הגלאט-כושר למהלך.

<היו"ר משה גפני:>
מה השאלה?

<סתיו שפיר (המחנה הציוני):>
יש לנו שאלות על המשפטית. קוד כל, אני מסתכלת עכשיו לראשונה על הנתונים שהועברו רק הבוקר משום מה. היה אפשר להעביר אותם אתמול. היה מספיק זמן לעשות את זה. אני רואה שהקריטריונים מאוד מאוד שונים בין מענקי התיישבות צעירה שניתנו ברמת הגולן לבין המענקים שניתנים ביו"ש. על בסיס מה השוני הזה בין הקריטריונים - המשקל שניתן למספר ישובים בשני הדברים, המשקל שניתן לגודל אוכלוסייה בשני המקומות?
שאלה נוספת, גפני, שאני שאלתי זה האם נכנס בתוך המחשבה שערך לכאורה צוות מקצועי במשרד על זה שצריך לתת עכשיו עוד מענקים של 64 מיליון שקלים ליהודה ושומרון, במקום להעביר אותם לפריפריה או במקום להעביר לעוטף עזה, את הכספים שעוטף עזה היו אמורים לקבל אחרי "צוק איתן" -  - 
<נורית קורן (הליכוד):>
מקבלים.

<סתיו שפיר (המחנה הציוני):>
לא קיבלו. לא נכון, שקר. 

-  - שהיו אמורים לקבל אחרי "צוק איתן", אז בעבודה המקצועית לכאורה שנעשתה שאלתי אתכם מה השקלול של ההטבות ושל המענקים שמקבלים ביהודה ושומרון לעומת מה שקיבלו בעוטף עזה ולעומת מה שקיבלו ברמת הגולן?
<היו"ר משה גפני:>
נעבור להצבעה, נצביע בעד. אני לא סומך, לא המשפטנים של משרד המשפטים, לא המשפטנים של משרד האוצר. הם כולם מכורים. הבנתי את השאלה.

<סתיו שפיר (המחנה הציוני):>
לא, אתה לא הקשבת לשאלה - - -

<בצלאל סמוטריץ (הבית היהודי):>
נראה לי שאתמול אמרת שאסור לתקוף את הפקידים.

<סתיו שפיר (המחנה הציוני):>
גם לפקידים לא היתה תשומת לב כי היה נראה - - -

<היו"ר משה גפני:>
על איזה פקיד? אני תקפתי פקיד?

<סתיו שפיר (המחנה הציוני):>
אוי, מספיק כבר עם הדבר הזה: אסור לתקוף, אסור לתקוף. מי שמשקר לוועדה צריך לתקוף אותו.

<היו"ר משה גפני:>
סתיו, תודה.

<סתיו שפיר (המחנה הציוני):>
לא סיימתי את השאלה. ביקשתי מכם פירוט של מה הסכום של המענקים שאתם מעבירים לרשויות ביהודה ושומרון לעומת המענקים שאתם מעבירים - זה תמיכות שאתם מעבירים לרשויות בכל רחבי הארץ, בעיקר בפריפריה - ולא קיבלתי על זה תשובה. סליחה, התשובות שעלו בבוקר הן לא תשובות מספקות בכלל. גם לא הסברתם פה את השינוי בהקצאה ובקריטריונים. אז מה שוות התשובות האלה?
<היו"ר משה גפני:>
מי משיב על השאלה הזו?

<סיון להבי:>
סיון ממשרד הפנים.

<מיקי לוי (יש עתיד):>
חברים, בשקט וברוגע ומקצועית אני מבקש, על-פי הידוע לכם האם הקריטריונים הנהוגים ברמת הגולן, יהודה ושומרון, הם קריטריונים שווים? עזבו אותי פוליטיקה, דברו איתי או באחוזים - - -

<סתיו שפיר (המחנה הציוני):>
יש לך פה את הקריטריונים, הם שונים.

<אראל מרגלית (המחנה הציוני):>
זה נראה שונה לגמרי.

<מיקי לוי (יש עתיד):>
אני לא סתם שואל. אני מבקש שתענו לי או באחוזים או בשקלים – מה שאתם רוצים.

<סתיו שפיר (המחנה הציוני):>
סיון, שאלה נוספת שהבטחתם להביא היתה בנוגע לאותם מענקי הקפאה שהועברו ליהודה ושומרון והועברו שלא כחוק לעמותת מועצת יש"ע, והחשבת הכללית היתה אמורה לבצע בדיקה בעניין. מיקי לוי כשהיה סגן שר האוצר, נמסר לו שהבדיקה מסתיימת בזה שמפסיקים את המענקים הלא חוקיים האלה. אתמול נאמר לנו בוועדה שהמענקים חזרו, צצו להם לפתע מחדש, למרות שהם מועברים שלא כחוק לעמותה פרטית. יש לך הסבר לדברים האלה?
<סיון להבי:>
לגבי הסכומים שמופיעים בפניה, הסכומים קבועים בהחלטת הממשלה 867 מ-20 לדצמבר. במסגרתה קבעה הממשלה שהסכומים יועברו זו השנה האחרונה. במקביל יוקם צוות שיבחן את המענקים הן לגולן והן ליהודה ושומרון. אחת מהמטרות של הצוות תהיה באמת לבחון האם קיימת אבחנה - - -. כי יש הבדל בין תנאי הסף בין הגולן – אנחנו מכנים אותם השדרה המזרחית, לא הגולן – בין השדרה המזרחית לבין יהודה ושומרון, והאם יש הבדלים בנתונים של ההקצאה. 

הממשלה גם קובעת שלא יוקצו מענקי - - - נוספים עד להגשת מסקנות הצוות.
<סתיו שפיר (המחנה הציוני):>
ברמת הגולן, אבל מוקצים ביהודה ושומרון.

<שגית אפיק:>
סיון, אבל המשקל הניקודי באחוזים שנתתם לכל קריטריון,  שואלים אותך כאן למה הוא שונה באזור אחד לאזור אחר? כשאנחנו עשינו, למשל, את מפת הטבות המס, אחד הדברים שהקפדנו עליו לאורך כל החוק זה שהאחוזים יהיו שווים לכל היישובים. הרבה ישובים נפגעו כתוצאה מהאחדות הזו, אבל כך עובד שוויון. למה עשיתם את השונות הזו?

<סיון להבי:>
מכיוון שמדובר בשתי תקנות נפרדות, הקריטריונים לאורך השנים היו שונים. הממשלה באמת ראתה שיש פה איזה שונות. היא מבקשת שאותו צוות ידון בשתי ההקצאות האלה ויפעל לקביעת - - -
<שגית אפיק:>
זאת אומרת, הצוות הזה אמור לבחון גם את נושא השוויוניות של התקצוב והקריטריונים.

<סיון להבי:>
בהחלט.

<סתיו שפיר (המחנה הציוני):>
אז תבחנו ואחר כך תבקשו העברה - - -, - - - קריטריונים מעוותים.
<סיון להבי:>
משרד המשפטים גם נתן אישור ל - - -

<היו"ר משה גפני:>
אני מבקש מהיועצת המשפטית להגיד משפט ואחרי זה אני מצביע.

<סתיו שפיר (המחנה הציוני):>
היו לי שתי שאלות נוספות שהוא לא ענה עליהן. הוא באמצע לענות תשובה.

<עיסאווי פריג' (מרצ):>
לא שאלתי.

<סיון להבי:>
ככל שיש בקשה לקבלת נתונים סופיים מהמשרד שלא נענתה, נענה עליהם בהקדם.

<סתיו שפיר (המחנה הציוני):>
לא. סליחה, ביקשתי את זה אתמול. זו חוכמה גדולה להגיד: אנחנו נעביר את זה.

<סיון להבי:>
אליי זה לא הגיע.

<סתיו שפיר (המחנה הציוני):>
ביקשתי אתמול פה בוועדה, יש את זה בפרוטוקול הוועדה.

<סיון להבי:>
- - - אני לא שמעתי.

<היו"ר משה גפני:>
סתיו, מה ביקשת?

<סתיו שפיר (המחנה הציוני):>
אתה צוחק עליי? 

<סיון להבי:>
לא, אני לא קיבלתי - - -

<סתיו שפיר (המחנה הציוני):>
אתמול פה בוועדה כשישבנו, אפשר לפתוח את הפרוטוקול ולראות - - -

<בצלאל סמוטריץ:>
מה שביקשו ממנו הוא העביר. מה את רוצה? - - -
<סתיו שפיר (המחנה הציוני):>
הוא לא העביר. אני ביקשתי לראות את שקלול כל הנתונים.

<היו"ר משה גפני:>
בסדר, הבנתי. עיסאווי.

<סתיו שפיר (המחנה הציוני):>
גפני, תכבד את דבריי כשאני מדברת, בבקשה.

<היו"ר משה גפני:>
אני מכבד.

<סתיו שפיר (המחנה הציוני):>
הוא לא ענה את התשובות לוועדה. שקלול כל הנתונים של מענקים שניתנו ליהודה ושומרון  לעומת המענקים שניתנו לפריפריה בשלוש השנים האחרונות. הם לא העבירו את הנתונים האלה אתמול. אתה אומר שלא שמעת את הבקשה שלי? זה לא נאמר מספיק חזק?

<בצלאל סמוטריץ (הבית היהודי):>
אפשר לבקש עכשיו את כל תקציב המדינה כדי שאפשר יהיה להשוות. סתיו, אולי תבקשי עכשיו את כל תקציב המדינה למחר בבוקר - - - 

<סתיו שפיר (המחנה הציוני):>
אתה עובד אצלו? - - -

<בצלאל סמוטריץ (הבית היהודי):>
אני לא עובד אצלו - - -

<היו"ר משה גפני:>
סתיו, מספיק כבר. בצלאל, לא קיבלת רשות דיבור.
<סתיו שפיר (המחנה הציוני):>
- - -ביהודה ושומרון? אתה מפקח פה על התקציב, תכבד - - -

<היו"ר משה גפני:>
סיון, אני מבקש ממך. את כל  הנתונים האלה שחברת הכנסת סתיו שפיר ביקשה אני מבקש אכן להעביר לה.

<מיקי לוי (יש עתיד):>
אבל יש כאן משהו. סיון, ב-2009 – מה שהיא אומרת – יש החלטת ממשלה להעביר כספים ליהודה ושומרון. הכספים האלה אחר כך התגלו כי הגיעו למקורות לא טובים.

<בצלאל סמוטריץ (הבית היהודי):>
אז יש בדיקה ודינה זילבר הוציאה מכתב שבדקו ואין שום מועצה שהעבירה למקומות לא טובים. כתוב בכתב. כשזה נוח לך - - -  אתה תומך, כשזה לא נוח לך אתה לא תומך. 

<מיקי לוי (יש עתיד):>
סיון, אתה היית ממונה על הכספים האלה. ב-2013 - 2014 התפרסם והתחילה חקירה בעניין הזה שכספים המשיכו לעבור, כאילו הפסיקו את הבנייה, העבירו פיצויים ליהודה ושומרון, למועצת יש"ע, שהעבירה אותם ליישובים והם חזרו חזרה למטרות פרסומת. אנחנו עצרנו ברגע שהתחילה חקירת משטרה, ואתה יודע את זה, במה שהתפרסם בערוץ 2. כדי לעקוף אותנו העבירו את הכספים האלה למשרד הפנים והכספים האלה ניתנו ישירות דרך משרד הפנים. האם יש לך את הטבלאות של 13' – 14' שניתנו על- ידי משרד הפנים כשניסינו לעצור את הכספים האלה? זה הכול.

<היו"ר משה גפני:>
תודה. סיון, אני מבקש שתבדוק את זה במשרד. אני מבקש שתעביר לה את זה.

<סתיו שפיר (המחנה הציוני):>
את כל השאלות האלה הוא קיבל אתמול. אז איכשהו הוא שכח את השאלות הרלוונטיות שנמצאות תחת חקירה הוא שכח ושכח להביא לוועדה.

<היו"ר משה גפני:>
עיסאווי, בבקשה.

<עיסאווי פריג' (מרצ):>
בהעברה 192 ל-191 שאנחנו עומדים להצביע עכשיו אני רואה כאן למטה בהסכמים קואליציוניים -  - -
<מיקי לוי (יש עתיד):>
בהתיישבות צעירה אני מבקש, אם תחליט להצביע - - 
<היו"ר משה גפני:>
כן, אני מחליט להצביע.

<מיקי לוי (יש עתיד):>
- - אני רוצה לצבוע את זה. למה? כי אני יודע מתפקידי הקודם שזה נכנס למועצות המקומיות והם לא העבירו את הכספים למטרתם. הם עשו ערבוב בכספים. 

<בצלאל סמוטריץ (הבית היהודי):>
- - - אתה מוציא שם רע.

<עיסאווי פריג' (מרצ):>
שאלתי היא לאוצר. כתוב בסוף: "על-פי הסכמים קואליציוניים, וזאת לאחר שהתקיימה בדיקה משפטית". שאלתי – האם כל העברה תקציבית שאתם מביאים לכאן עוברת בדיקה משפטית או ייעוץ משפטי, או רק העברות שקשורות להתנחלויות? 
שאלה נוספת, האם היועצים המשפטיים שמאשרים את ההעברות האלו הם יועצים משפטיים מיוחדים או שונים? כי כל יועץ משפטי שצריך לאשר דבר כזה שמשקל שונה - - -? האם יועצים מיוחדים שעברו הכשרה התנחלותית - - -?
<היו"ר משה גפני:>
השאלה ברורה. הוא יענה לך עכשיו ואחרי זה תדבר איתי בארבע עיניים. 
<סיון להבי:>
זה שאלה למשרד האוצר.
<היו"ר משה גפני:>
משרד האוצר, בבקשה.

<ניר אמסל:>
לא כל פניה עוברת ייעוץ משפטי. הפניה הזו, כמו שסיוון אמר, עברה החלטת ממשלה, ולכן יש פה ייעוץ משפטי בנושא הזה.
<עיסאווי פריג' (מרצ):>
למה הבדיקה הזו עברה ייעוץ משפטי בשונה מהעברות אחרות?

<היו"ר משה גפני:>
היועצת המשפטית של הוועדה, תגידי לגבי העניין הזה.

<שגית אפיק:>
לפי הנחיית היועץ המשפטי לממשלה העברה תקציבית שהיא בעצם תוצר של הסכם קואליציוני צריכה לעבור חוות דעת משפטית. במקרה הזה גם היתה החלטת ממשלה, ולכן יש כאן חוות דעת משפטית שנעשתה בממשלה.

אני אתייחס לשני עניינים, גם לשאלה שהעלה חבר הכנסת מיקי לוי לעניין חוקיות השימוש. בהחלטת הממשלה שאישרה את המענקים האלה נכתב שמשרד האוצר ומשרד הפנים יבהירו לרשויות המקומיות בטרם העברת המענקים למען הסר ספק כי השימוש בכספים האמורים על ידן ייעשה בכפוף לכל דין ולפעילות חוקית בלבד. הדבר נכתב גם בחוות הדעת המשפטית - - 
<סתיו שפיר (המחנה הציוני):>
למה? במקרה שהם לא מבהירים זה לא ידוע שהכסף צריך לעבור - - -? 

<אראל מרגלית (המחנה הציוני):>
יש לי שאלה.

<היו"ר משה גפני:>
אי-אפשר כך. תנו להשלים, רגע. ריבונו של עולם, אני לא מבין מה זה ההתערבות הזו.

<שגית אפיק:>
- - גם בחוות הדעת המשפטיות שיצאו ביחד עם החלטת הממשלה הזו ושבעצם מכוחן הובאה לכאן ההעברה התקציבית. 
חוסר השוויוניות שבקריטריונים זה גם דבר שלא נעלם מנציגי הממשלה ומנציגי הייעוץ המשפטי בממשלה, כפי שגם אתם ראיתם כאן את חוסר השוויון הזה. בסופו של דבר, הוחלט בממשלה על-ידי היועצים המשפטיים. הוחלט קודם בהחלטת ממשלה להמשיך את התקצוב הזה לשנה נוספת. היועצים המשפטיים אישרו את זה על בסיס העובדה שגם בשנת 2014 הדבר נעשה על בסיסם של אותם קריטריונים. כפי שהסביר כאן סיון להבי, הוקם צוות שאמור לבחון עד סוף ינואר 2016 את - - -
<אראל מרגלית (המחנה הציוני):>
הצוות הוקם ב-14 לאוקטובר, נכון?

<שגית אפיק:>
נדמה לי שהצוות הוקם בנובמבר. 1.11.2015, נדמה לי.

<אראל מרגלית (המחנה הציוני):>
אז אני קורא פה כתב מינוי לצוות בחינה - - -

<שגית אפיק:>
לא. ב-14 לאוקטובר הוא הנחה לתקצב, וב-1 בנובמבר הוקם הצוות. סוף ינואר הוא יסיים את עבודתו. 

<אראל מרגלית (המחנה הציוני):>
אבל למה הוא כותב פה: לבחון את הצורך בתקצוב ואת שוויונות התקצוב? כי הם לא שוויוניים.
<שגית אפיק:>
כיוון שידוע שהתקצוב הוא ככל הנראה לא שוויוני. הבעיה לא נעלמה מעיניהם.

לעניין הוועדה – כיוון שמונחת בפניכם העברה תקציבית שהיה ספק לגביה גם בתוך הממשלה, ואתם מצאתם כאן ביתר שאת שמדובר בדבר שהוא לא שוויוני, זה יהיה סביר מאוד להמתין עד לתוצאות אותו צוות בסוף ינואר שייתן את התגובה שלו לנושא, ולנושא השאלה האם - - -
<אראל מרגלית (המחנה הציוני):>
בסדר. אנחנו רוצים התייעצות בעניין. אנחנו ממש חייבים התייעצות.

<עיסאווי פריג' (מרצ):>
זה נושא חדש שמחייב התייעצות.
<קריאה:>
- - -להצביע.
<היו"ר משה גפני:>
אני יודע, אני לא אעשה דבר שאסור – הבנתי.

<מיקי לוי (יש עתיד):>
סתיו, אסור לו להצביע.

<היו"ר משה גפני:>
קיבלנו אישור. אל תגיד "אסור" בגלל שנראה כאילו הלכתי להצביע.

<מיקי לוי (יש עתיד):>
סליחה. עבר הזמן, אדוני.

<אראל מרגלית (המחנה הציוני):>
אבל היושב-ראש נוהג בצורה אחראית. 

<היו"ר משה גפני:>
רבותי חברי הכנסת, אני מפסיק את הישיבה על-פי הוראת היושב-ראש. הוא נתן אורכה רק עד 11:15. 

<עיסאווי פריג' (מרצ):>
אתה איש ישר והגון.

<היו"ר משה גפני:>
 אנחנו לא הולכים להצביע עכשיו. אבל אנחנו, בעזרת השם, נצביע על כל ההעברות שנותרו, כולל ההעברה הזו. אנחנו נצביע לאחר ההצבעות במליאת הכנסת, בלי נדר.
<אראל מרגלית (המחנה הציוני):>
אבל מה שאומרת שגית דורש תשובות.

<היו"ר משה גפני:>
מאה אחוז, הבנתי. בלי נדר אנחנו נתכנס לאחר ההצבעות במליאת הכנסת. תודה רבה.

<הישיבה ננעלה בשעה 11:15.>

